Voiko sähkölentokoneilla lentää kilpaa? Ensi vuonna hommaa kokeillaan – nyt julkisuuteen tuli ensimmäinen lentokonekin | Tekniikkatalous
Voiko sähkölentokoneilla lentää kilpaa? Ensi vuonna hommaa kokeillaan – nyt julkisuuteen tuli ensimmäinen lentokonekin
Mikko Pulliainen, 26.11.2019 13:35 |päivitetty 26.11.2019 13:35 LogistiikkaLiikenneTekniikkaKoneet ja laitteet
Ensimmäinen julkistettu kilpasarjan sähkökone on modifioitu vanhemmasta polttomoottorikoneesta. ALI HAIDER
Airbus tukee uutta kilpasarjaa.
Sähkö tekee tuloaan myös urheiluilmailun puolelle.
Rata-autoilua mukailevissa kilpalentämisen muodoissa on tähän asti kisattu polttomoottorikoneilla, mutta uusi kilpasarja, Air Race E, aikoo muuttaa tämänkin.
Aiemmin Air Race One -sarjan luojana tunnettu amerikkalainen liikemies Jeff Zaltman on monistamassa sarjan konseptia sähkölentokoneille. Käytännössä kyseessä on ratalentäminen, jossa kahdeksan lentokonetta painaa viiden kilometrin rataa ympäri jopa yli 400 kilometrin tuntinopeudella.
Viime viikolla Dubain lentonäytöksen yhteydessä esiteltiin ensimmäinen sarjaan osallistuvista lentokoneista. Cassutt Racer -tyyppinen kone on valmistunut vuonna 1980, ja sillä on lennetty erinäisissä kilpasarjoissa ympäri maailman.
Nyt Air Race E -sarjaan osallistuva Condor Aviation -kilpatalli on muuttanut konetyypin sähkötoimiseksi. Modifikaation tuloksena koneeseen on asennettu kaksi vastakkain pyörivää potkuria sekä arviolta kahdenkymmenen kilowattitunnin akku.
Suurin jatkuva teho on 150 kW. Koneen siipien kärkiväli on 4,6 metriä, ja laite painaa 375 kg.
Sarjan sponsorina toimii yhteiseurooppalainen ilmailujätti Airbus. BBC:n haastattelema yhtiön tutkimusosasto Airbus ExO:n johtaja Sandra Bour Schaeffer uskoo, että kilpasarja tuottaa kaupalliseen ilmailuun teknologista osaamista.
”Olemme mukana, koska uskomme sähköteknologiaan. Jotkut sähköisen lentämisen tulevaisuuden vastauksista syntyvät juuri tällaisissa ohjelmissa.”
Zaltman aikoo julkistaa sarjan isäntäkaupungit sekä kilpailukalenterin ensi vuoden alkupuolella. Itse kilpailut tullaan käymään lentoasemilla.
Maailman ensimmäinen kaupallinen reittilento sähkölentokoneella lähellä – saattaa alkaa jo 2023
Ilmailua yritetään saada vihreämmäksi
Vievätkö norjalaiset tämänkin sähköistyvän liikenteen kisan? - Edes järveen putoaminen ei pysäytä norjalaisten intoa sähköilmailuun